ཡུལ་འདིར་འཚོ་བའི་མི་རྣམས་ནི་བོད་པ་ལས་ཀྱང་གནའ་བོའི་ཐུ་བྷོད་པ་རེད།གོས་སུ་ཕྱུ་པ་དང་པགས་ཚག་གྱོན་ཞིང་ཟས་སུ་རྩམ་པ་དང་མར་ཕྱུར་ཟ།ངག་ན་བོད་སྐད་གཤའ་མ་རྗོད་ཐོག་ཉིན་རེའི་རྒྱུན་སྤྱོད་ཀྱི་སྐད་ན།བརྡ་རྙིང་ཡང་མ་ཉམས་པར་ཡོད།དཔེར་ན།ཟ་མ་ལ་ཉོད་པ་དང་།རྔན་པའམ་སྐྱེས་ལ་འཕྱོས་མ།ཅི་ཤེས་ལ་ཅི་ཆ།རྒྱུས་མེད་ལ་ཆ་མེད།རྟ་ཕོ་ལ་ཕོ་ཆེན།ཐུགས་རྗེ་ཆེ་ལ་འོར་ཆེ་བློ་སྦྱོང་དོན་བདུན་མར་འོར་ཆེ་མ་འདོད་ཅེས་དོན་མི་གོ་བ་གཅིག་འདུག་པ་དེ་འདིར་བྱིས་པ་ཚོས་ཀྱང་བསླབ་འོང་སྟེ།ཉིན་རེའི་རྒྱུན་སྤྱོད་ཀྱི་སྐད་དོ།ཟེར།སྐད་ཀྱི་གདངས་དང་ང་རོ་འབྱིན་སྟངས་དབུས་ཁུལ་དང་མཚུངས་མོད།རྗོད་པ་ལ་ལ་ཞིག་ཨ་མདོའི་སྐད་དང་ཡང་མཐུན་ཏེ།དཔེར་ན།མཆོད་རྟེན་ལ་མཆོར་རྟེནདང་།དགེ་རྒན་ལ་དགེར་རྒན།གསར་པ་ལ་སོ་མ།མགར་བ་ལ་མགའ་ར།བུ་ལ་བུ་ཚ།ལྕི་བ་ལ་ལྕི་ཡ།ཁྱོད་ཀྱི་ལ་ཁྱོའི།ཆར་བབས་ལ་གནམ་བབས།སྲིད་ལ་ཧྲིད་སོགས་ཟེར།དེར་འབྱོར་ན།དོལ་པོ་བ་ལ་ལས་ཇ་འདྲེན་ཆང་འདྲེན་གྱི་སྐབས་སུ་ང་ཚོ་བོད་རིགས་གཅིག་པ་ལ་ཁྱད་ཅི་ཡོད་ཟེར་བ་སོགས།སེམས་དྲོ་ཞིང་ལྗགས་འཇམ་པའི་སྣེ་ལེན་བྱས་ན།ང་ཚོ་བོད་པ་སྡོམ་པོ་ཚོར་ཡང་།རང་ས་རང་ཡུལ་དུ་སླེབས་པ་ལྟ་བུའི་དགའ་སྣང་དང་ཞེན་ཁོག་ངང་གིས་འཕེལ་ལོ།།